Nilai karakter punika ugi kaandut ing kabudayan. Koentjaraningrat (salebeting Sutardjo, 2010: 12) ngandharaken bilih budaya punika saking tembung “buddhayah” (basa Sansekerta) ingkang wujud jamak saking “buddhi” budi/akal. Dados kabudayaan punika babagan ingkang wonten gayutanipun kaliyan budi lan akal. Salejengipun, Sutardjo (2010: 14) ugi ngandharaken bilih kabudayan punika kompleks sanget, ngandut kathah kahanan lan kabetahanipun bebrayan, bilih bebrayan tradhisional lan bebrayan modern amargi ngandut: 1) sistem religi lan upacara agama; 2) sistem lan organisasi bebrayan; 3) sistem pangertosan; 4) basa lan sastra; 5) kesenian; 6) sistem pakaryanipun bebrayan; 7) sistem teknologi lan piranti.